b'\n_START_ARTICLE_\nAustralsk terrier\n_START_SECTION_\nOpprinnelse og alder\n_START_PARAGRAPH_\nAustralsk terrier stammer fra en ruh\xc3\xa5ret type terrier brakt med fra Storbritannia til Australia tidlig i det 19. \xc3\xa5rhundret. Forfedrene til alle disse rasene ble holdt som husdyr for \xc3\xa5 jakte p\xc3\xa5 mus og rotter. Australsk terrier deler forfedre med Cairn Terrier, korth\xc3\xa5ret Skye Terrier, og Dandie Dinmont Terrier; Yorkshire Terrier samt Irsk Terrier ble ogs\xc3\xa5 p\xc3\xa5 ulike tidspunkt kryssavlet inn i dagens rase._NEWLINE_Rasens utvikling startet i Australia rundt 1820, og de f\xc3\xb8rste individene ble kalt Rough Coated Terrier. Rasen ble offisielt anerkjent i 1850, og senere gitt navnet Australsk Terrier i 1892. Australsk Terrier ble for f\xc3\xb8rste gang vist p\xc3\xa5 et hundeshow i 1906 i Melbourne, og ble ogs\xc3\xa5 vist p\xc3\xa5 hundeshow i Storbritannia rundt samme tid. Den britiske kennelklubben anerkjente rasen i 1936. Den amerikanske kennelklubben anerkjente Australsk terrier i 1960. Rasen er n\xc3\xa5 anerkjent av alle kennelklubber i den engelsktalende verden. Rasen er ogs\xc3\xa5 anerkjent av Norsk Kennel Klubb.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nAustralsk terrier er lystig, overv\xc3\xa5ken og har sterke jaktinstinkter. Australsk terrier er p\xc3\xa5 34.-plass p\xc3\xa5 Stanley Coren\'s The Intelligence of Dogs, og regnes som over gjennomsnittet intelligent i kategorien "arbeid og lydighet", noe som indikerer at hunden er lett \xc3\xa5 trene. Som med andre terrierhunder, kan de v\xc3\xa6re litt aggressive og sjefete, og man b\xc3\xb8r derfor ta sine forholdsregler om man har andre kj\xc3\xa6ledyr i huset. Generelt sett vil voksne mannlige australske terrier, ikke g\xc3\xa5 spesielt godt med andre voksne mannlige hunder. Ettersom Australsk terrier ogs\xc3\xa5 har blitt avlet som selskapshund, er rasen ofte vennlig og nysgjerrig mot mennesker.'